NOK เล็งยื่นแผนฟื้นฟูฯ มี.ค.นี้ คาดใช้เวลา 3 ปี – ลุ้นปลายปี 64 “ท่องเที่ยว” ฟื้น
NOK เล็งยื่นแผนฟื้นฟูฯ มี.ค.นี้ คาดใช้เวลา 3 ปี – ลุ้นปลายปี 64 “ท่องเที่ยว” ฟื้น
6 ม.ค. 2564

นายวุฒิภูมิ จุฬางกูร ประธานเจ้าหน้าที่บริหาร บริษัท สายการบินนกแอร์ จำกัด (มหาชน) หรือ NOK เปิดเผยว่า บริษัทเตรียมยื่นแผนฟื้นฟูกิจการต่อศาลล้มละลายในเดือน มี.ค.64 หลังศาลฯมีคำสั่งให้ฟื้นฟูกิจการเมื่อวันที่ 4 พ.ย.63 โดยบริษัทได้เจรจากับเจ้าหนี้ที่ส่วนใหญ่เป็นผู้ให้เช่าเครื่องบินไปแล้วกว่า 50% แล้ว ซึ่งเจ้าหนี้จะสามารถยื่นคำขอรับชำระหนี้ต่อเจ้าพนักงานพิทักษ์ทรัพย์ กรมบังคับคดี ได้ภายใน 15 ม.ค.64 จากที่ยื่นมาแล้ว 60 ราย ขณะที่ที่มีเจ้าหนี้อยู่ 400-600 ราย เป็นเจ้าหนี้การค้า ไม่รวมกรณีผู้โดยสาร
ทั้งนี้ บริษัทคาดว่าจะใช้เวลาฟื้นฟูกิจการ 3 ปี เร็วกว่าที่กฎหมายกำหนดไว้ 5 ปี และขยายเวลาได้ครั้งละ 1 ปี 2 ครั้ง
อย่างไรก็ตาม แม้ว่าจะเกิดสถานการณ์การระบาดโควิด-19 รอบใหม่ แต่คาดว่าในช่วงปลายปี 64 ที่เป็นช่วงไฮซีซั่นของการท่องเที่ยวจะกลับมาฟื้นได้ แต่อย่างไรก็ตามในเดือน ธ.ค.63 อัตราบรรทุกผู้โดยสาร (Load Factor) ลดลงไปเหลือ 60% จากปกติอยู่ที่ 85% โดยส่วนใหญ่เลื่อนบินออกไป ส่วนในเดือน ม.ค. 64 ณ วันนี้เดินทางจริง 60% และยอดจองก็ยังลดลง เนื่องจากการเดินทางข้ามจังหวัดในบางพื้นที่กำหนดให้มีการกักตัว 14 วัน เช่น เชียงใหม่ ทำให้คนเดินทางน้อยลงไป ซึ่งอาจส่งผลต่อกระแสเงินสดของบริษัทบ้าง